SA’ner vas wat Everest sonder permit klimRyan Sean Davy. Foto: Facebook ŉ Man van Johannesburg is in aanhouding in Katmandu in Nepal en kan met sowat R300 000 beboet word nadat hy Everest sonder ŉ permit probeer klim het. Ryan Sean Davy het glo nie die sowat R150 000 betaal vir ŉ permit om die berg te klim nie en is op die berg deur die owerhede vasgetrek. Davy het in ŉ Facebook-plasing verduidelik toe hy by die basiskamp arriveer vir sy tog by die berg op, het hy besef hy het nie genoeg geld om ŉ solopermit te koop nie “weens versteekte kostes”. Hy het ook geen bergklimervaring nie en sê sy permitaansoek sou dus in elk geval afgekeur geword het. Volgens Davy sou dit vir hom vernederend wees om terug te draai nadat baie mense hom tydens sy voorbereiding vir die ekspedisie bygestaan het. Hy het dus besluit om sonder ŉ permit voort te gaan. Ryan Sean Davy. Foto: Facebook “My grootste aansporing om op die berg te wees, was om enigiemand te help wat dalk in die moeilikheid beland het, aangesien daar elke jaar so baie sterftes [op die berg] is. As ek minstens een mens kon help, sou dit ŉ verskil gemaak het en dit sou vir my die bergpiek gewees het,” het Davy geskryf. Hy het gesê hy is ongeveer 24 000 vt. bo seespieël vasgetrek voordat hy sy tog kon voltooi. “Ekspedisie-maatskappye het geen tyd vir aspirantbergklimmers wat nie geld het nie, so iemand het my [aan die owerhede] oorgegee. By die basiskamp is ek so erg geteister dat ek eerlikwaar gedink het ek gaan net daar gestenig word. Ek oordryf nie eens nie. Ek is soos ŉ moordenaar behandel,” het hy geskryf. Davy het gesê sy paspoort is by hom afgeneem en hy is na Katmandu gestuur waar hy moontlik tronkstraf opgelê kan word. Volgens Daily Mail kan hy moontlik vir vyf jaar uit Nepal verban word of tien jaar lank verbied word om in die land berg te klim. Michele Whitehead, ŉ vriend van Davy, het Dinsdag op sy Facebook-blad geskryf Davy sal in aanhouding bly “totdat alles uitsorteer is”. Sy het gesê hy sal ŉ boete van $22 000 opgelê word. Volgens Whitehead beplan sy om die konsulaat in Nepal te kontak om Davy by te staan.